Turyn-gordyn sak vir RafaSelfs al hou ’n besering vir Carlos Alcaraz langs die baan, sal hy steeds die jaar as die wêreld se voorste speler afsluit. Foto: Julian Finney/Getty Images/AFP. Rafael Nadal kon vir Carlos Alcaraz as die wêreld se voorste speler onttroon het, maar twee agtereenvolgende nederlae by die ATP-eindtoernooi het sy planne gefnuik. Die 36-jarige Spanjaard het eers teen Taylor Fritz verloor, waarna Felix Auger-Aliassime hom gister met 6-3 en 6-4 in Turyn geklop het. Nadal kon egter selfs ná sy jongste nederlaag vir Alcaraz op sy tone gehou het, maar dan moes Fritz in skoon stelle van Casper Ruud ontslae geraak het. Die Amerikaner het egter terstond die eerste stel van sy kragmeting verloor en die Noorweegse speler het uiteindelik die wedstryd met 6-3, 4-6 en 7-6 beklink. Maar waar een Spaanse tennisskip gesink het, seil die ander een gelaai met skatte na sy beloofde bestemming. Die 19-jarige Alcaraz is nou die jongste speler nóg om die jaar as die wêreldno. 1-speler op die ATP-ranglys af te sluit. Terselfdertyd is hy die eerste raketswaaier sedert Andy Roddick se heldedade van 2003 om Roger Federer, Novak Djokovic, Andy Murray en Nadal se jaareindpartytjies te bederf. Glad nie sleg vir iemand wat die jaar in die 32ste plek op die ranglys afgeskop het nie. TEEN SENSATION ???? Carlos Alcaraz is the youngest player EVER to end the year as World No. 1! ???? @PepperstoneFX | #ATPRankings | #partner pic.twitter.com/jIx8zjSJoI — ATP Tour (@atptour) November 15, 2022 Novak het ook ŉ rekord in sy visier Novak Djokovic speel vandag teen Andrey Rublev in sy tweede wedstryd van die toernooi nadat hy gister met Stefanos Tsitsipas afgereken het. Indien die Serwiër met die uiteindelike louere in die Italiaanse stad sou wegstap, sal hy Federer se rekord vir die meeste ATP-eindtoernooiseges ewenaar. Die Switserse tennislegende het ses keer in sy roemryke loopbaan die trofee omhoog gehou. Uitslae: Casper Ruud klop Taylor Fritz met 6-3, 4-6 en 7-6 Felix Auger-Aliassime klop Rafael Nadal met 6-3 en 6-4 Vandag se wedstryde: Novak Djokovic teen Andrey Rublev Stefanos Tsitsipas teen Daniil Medvedev